TWICE

**TWICE** （韓語：트와이스 Teuwaiseu）係 JYP娛樂旗下嘅南韓女子音樂團體 ，由九名分別嚟自南韓、日本同臺灣嘅成員組成，分別係娜璉（Nayeon）、定延（Jeongyeon）、Momo、Sana、志效（Jihyo）、Mina、多賢（Dahyun）、彩瑛（Chaeyoung）同埋 子瑜（Tzuyu）。Twice係喺2015年通過電視節目《Sixteen》選拔出嚟，並喺2015年10月20日以迷你專輯《The Story Begins》正式出道，喺韓國獲得「國民女子團體」嘅稱號。

2016年，TWICE憑住單曲《Cheer Up》登上Gaon單曲榜冠軍，喺南韓人氣急升。呢首歌之後成為Gaon全年表現最好嘅單曲，仲喺Melon音樂獎同Mnet亞洲音樂大獎攞到年度歌曲大獎。收錄喺第三張迷你專輯《TWICEcoaster: LANE 1》入面嘅單曲《TT》連續四個星期都係Gaon單曲榜冠軍，而呢張專輯亦成為2016年最暢銷嘅南韓女團專輯。出道19個月內，TWICE靠住4張迷你專輯加一張特別專輯，已經賣出超過120萬張專輯。到2022年為止，佢哋喺南韓同日本嘅專輯總銷量已經超過1,400萬張。

2017年6月28日，TWICE加入日本華納音樂，並以精選專輯《#TWICE》正式喺日本出道。呢張專輯喺Oricon專輯榜攞到第2名，創下兩年以嚟K-POP歌手喺日本首週專輯銷量最高紀錄。同年10月，TWICE推出第一張日文原創單曲《One More Time》，之後成為第一隊同年獲得日本唱片協會（RIAJ）專輯同CD單曲白金認證嘅南韓女團。TWICE亦喺《日本告示牌》2017年終最佳歌手榜排第3名，並喺2019年成為第一隊舉行日本巨蛋巡演嘅南韓女子團體。

2017年，TWICE憑住錄音室專輯《Twicetagram》同單曲《Likey》，成為第一隊同時登上《告示牌》世界專輯榜同世界單曲銷售榜嘅南韓藝人。2019年，TWICE憑單曲《Feel Special》成為第三隊登上加拿大百大單曲榜嘅南韓女藝人。作為同JYP娛樂合作嘅一部分，TWICE同聯眾唱片簽約，喺美國展開推廣，之後有5張專輯登上美國《告示牌》二百大專輯榜前10名，並喺2024年憑第13張迷你專輯《With YOU-th》登上榜首。2021年，TWICE推出第一首英文原創單曲《The Feels》，喺美國《告示牌》百大單曲榜同英國單曲榜分別排第83位同第80位，成為TWICE第一首登上呢兩個榜嘅歌曲。《Cheer Up》、《TT》、《Signal》同《What is Love?》等歌曲嘅舞蹈編排亦成為流行舞蹈同網絡熱潮。

## 官方設定
團名「TWICE」係由JYP娛樂公司創辦人朴軫永改嘅，意思係「要令大眾先用耳仔聽一次，再用眼睛睇一次，帶嚟雙重感動」。

佢哋嘅問候語係「One In A Million」，意思係要成為百萬偶像團體入面嘅唯一。

至於粉絲名方面，TWICE嘅官方粉絲名叫做「ONCE」，喺2015年11月3日透過官方Instagram公布。呢個名嘅意思係：「只要粉絲畀一次愛，TWICE就會用雙倍嘅愛去回報大家。」

官方應援色方面，TWICE揀咗杏桃色（Pantone 712C）同螢光洋紅色（Pantone 812C）做應援色。

TWICE出道以嚟一共推出咗三代應援手燈：

* 第一代「Candy Bong」，喺2016年10月19日公布；
* 第二代「Candy Bong Z」，喺2019年5月推出；
* 第三代「CANDYBONG ∞」，喺2023年3月17日公布。

## 成員一覽
;南韓成員
*志效（朴志效）隊長
*娜璉（林娜璉）
*定延（俞定延）
*多賢（金多賢）
*彩瑛（孫彩瑛）
;日本成員
*Momo（平井桃）
*Sana（湊崎紗夏）
*Mina（名井南）
;臺灣成員
*子瑜（周子瑜）

## 發展歷程
### 2013–2015年：成團與出道
2013年12月，JYP娛樂宣佈會喺2014年上半年推出新嘅女子團體，係繼2010年Miss A之後首個女團計劃。原本計劃組成一隊叫「6MIX」嘅女團，成員包括Lena、宋妍霏、娜璉、定延、志效等，但因為部分成員離開公司，計劃最後取消。

2015年，JYP透過選秀節目《SIXTEEN》選出新女團成員，節目喺5月到7月播出，最後選出娜璉、定延、Sana、志效、Mina、多賢、彩瑛七人。不過，朴軫永其後決定加入Momo同子瑜，令TWICE成為九人女團。子瑜係觀眾票選加入，而Momo就係朴軫永親自加入，因為佢認為團體需要Momo咁嘅表演能力。TWICE呢個團名係朴軫永改嘅，意思係「用耳仔聽一次、用眼睛睇一次，帶嚟雙重感動」。粉絲名「ONCE」代表「只要你哋畀一次愛，我哋就會用兩倍嘅愛回報」。

2015年10月20日，TWICE攞住佢哋嘅迷你專輯《The Story Begins》同主打歌《Like OOH-AHH》正式出道，並喺現場舉行咗Showcase嚟宣傳。
一開始，TWICE嘅反應唔算太熱烈。雖然呢張迷你專輯喺10月24日當週登上咗Gaon專輯榜第4位（兩個星期後升到第3位），但主打歌《Like OOH-AHH》初期只喺Gaon單曲榜排第22位。
發行一星期後，呢首歌喺南韓最大音樂串流平台 Melon 曾經跌到第57位。不過，靠住網民之間嘅口碑傳播，加上TWICE後續嘅宣傳同表演，令《Like OOH-AHH》喺11月15日成功打入 Melon、Genie、Naver Music 等韓國主要音樂榜嘅前10名。
韓國媒體指出，對於一隊新出道嘅女團嚟講，能夠喺音樂榜單上出現咁嘅逆轉，實屬罕見。
最終，《Like OOH-AHH》喺發行三個月後，喺Gaon單曲榜攀升到第10位，而MV喺YouTube上架五個月後，突破五千萬次觀看，成為韓團出道MV中最多人睇嘅之一。
12月2日，TWICE喺2015年Mnet亞洲音樂大獎攞到「最佳女新人獎」，並喺12月27日首次登上 SBS年末節目《SBS歌謠大戰》，表演咗《Like OOH-AHH》嘅混音版。

### 2016年：事業突破
2016年1月，TWICE憑住出道迷你專輯《The Story Begins》首次登上《Billboard》世界專輯榜，最高排到第15位，係佢哋第一次打入呢個榜單。

4月25日，TWICE推出第二張迷你專輯《Page Two》，收錄咗主打歌《Cheer Up》、翻唱自朴志胤1998年嘅熱門歌《Precious Love》，同埋選秀節目《SIXTEEN》嘅主題曲《I'm Gonna Be a Star》。
呢張專輯一推出就大受歡迎，喺Gaon專輯榜排到第2位，並以80,686張嘅銷量登上《Billboard》世界專輯榜第6位。發行首週就賣出超過4.18萬張，成為當年南韓女團首週銷量最高嘅專輯。到8月，《Page Two》已經賣出超過15萬張，令TWICE成為2016年第一隊銷量突破10萬張嘅女團。
主打歌《Cheer Up》係TWICE喺韓國嘅第一首冠軍單曲，一推出就登上8個即時音樂榜第一名，之後喺Gaon單曲榜同《Billboard》韓國K-Pop百大單曲榜都攞到好成績，喺《Billboard》韓國榜排到第53位。
其中，Sana喺《Cheer Up》入面唱嘅「Shy shy shy」一句，喺韓國變成咗超級爆紅嘅迷因，令首歌人氣急升。《Cheer Up》最後成為2016年韓國全年表現最好嘅單曲，喺《Billboard》世界單曲銷售榜排到第3位。

5月5日，TWICE憑《Cheer Up》喺《M Countdown》攞到出道以嚟第一個一位（冠軍），而當日啱啱係《SIXTEEN》開播一周年。之後，佢哋喺《音樂銀行》同《人氣歌謠》都攞到冠軍。
7月31日，TWICE喺洛杉磯KCON音樂節演出，係佢哋首次喺美國現場表演。

10月20日，為咗慶祝出道一周年，TWICE喺V LIVE直播中預告咗新歌《One in a Million》，並喺10月24日正式推出第三張迷你專輯《TWICEcoaster: LANE 1》同主打歌《TT》。
呢張專輯喺7日內就賣出超過16.5萬張，比上一張《Page Two》用咗5個月先達到嘅銷量快得多，最終成為2016年最暢銷嘅K-POP女團專輯，全年賣出超過35萬張。
《TT》連續4星期登上Gaon單曲榜冠軍，係2016年11月表現最好嘅單曲之一，亦係全年代表作之一。喺國際方面，《TWICEcoaster: LANE 1》喺《Billboard》世界專輯榜排到第3名，而《TT》喺世界單曲銷售榜排到第2名。
2017年5月25日，《TT》MV喺YouTube突破2億次觀看，成為第一支達到2億觀看次數嘅K-POP女團MV。

11月11日，出道曲《Like OOH-AHH》MV突破1億觀看次數，TWICE成為第4隊達到呢個數字嘅K-POP女團，亦係第一隊憑出道曲MV達到1億觀看嘅團體。
11月19日，TWICE憑《Cheer Up》喺第8屆Melon音樂獎攞到年度歌曲獎，之後喺12月2日嘅第18屆Mnet亞洲音樂大獎再次攞到年度歌曲獎。

### 2017年：首場巡演、日本出道

017年1月10日，JYP娛樂宣布TWICE將舉辦首次單獨巡演，於2月17日至19日喺SK奧林匹克手球館舉行「TWICELAND - The Opening -」，門票全部售罄。之後TWICE分別喺泰國同新加坡舉辦一場演出。完成首爾場次後，TWICE喺2017年2月20日推出特別專輯《*TWICEcoaster: LANE 2*》同主打歌《Knock Knock》，作為《*TWICEcoaster: LANE 1*》嘅改版專輯。呢張專輯登上Gaon專輯榜冠軍，並喺告示牌世界專輯榜排名第4，截至2月底銷量達到266,645張。主打歌《Knock Knock》奪得Gaon單曲榜冠軍，並喺世界單曲銷售榜同日本百大單曲榜分別排名第5同第15。

2017年2月初，TWICE開設日本官方網站同社交平台，並喺2月24日宣布將於6月28日發行精選專輯《*#TWICE*》，正式進軍日本市場。2017年5月15日，TWICE推出第4張迷你專輯《*Signal*》同同名主打歌，呢首歌由朴軫永製作，係TWICE首次同佢合作，另外收錄志效、彩瑛填詞嘅《Eye Eye Eyes》同前Wonder Girls成員HA:TFELT填詞嘅《Only You》。專輯首周登上Gaon專輯榜冠軍，並喺告示牌世界專輯榜排名第3，熱門發現專輯榜排名第11，至5月底銷量達248,550張，係當月南韓銷量第二高嘅專輯。《Signal》同名主打歌喺Gaon單曲榜同告示牌韓國流行音樂百大單曲榜奪冠，並喺世界單曲銷售榜排名第3。報告指出，TWICE出道1年7個月內，五張專輯累積銷量突破100萬張。2017年6月14日，TWICE數位發行《Signal》日文版及短版MV，作為日本出道專輯嘅預告，並於一周後發布《TT》日文版完整MV。2017年6月28日，TWICE正式喺日本出道，推出精選專輯《*#TWICE*》，收錄10首歌曲，包括5首韓語主打歌嘅韓語同日語版本。7月2日，TWICE喺東京體育館舉辦兩場「Touchdown in Japan」出道Showcase，吸引1.5萬人到場。專輯發行後7日銷量達136,157張，登上Oricon專輯榜第2名，創下兩年來韓國歌手喺日本首周專輯銷量最高紀錄，並喺兩個月內突破26萬張。2017年10月6日，TWICE發布首支日語單曲《One More Time》MV，並於10月18日正式發行。單曲發行後兩日銷量超過13萬張，創下首日銷量最高紀錄，並成為日本銷售速度最快嘅韓國女團單曲。《#TWICE》同《One More Time》均獲日本唱片協會白金認證，令TWICE成為首個同一年獲得日本專輯同單曲白金認證嘅韓國女團，而《TT》日文版因下載量達10萬次獲金認證。《#TWICE》同《TT》日文版分別喺第32屆日本金唱片大獎獲得年度專輯獎同亞洲地區下載部門年度歌曲獎。

2017年10月30日，TWICE推出首張韓語正規專輯《*Twicetagram*》同主打歌《Likey》，MV喺加拿大拍攝，歌曲由黑眼必勝同Jeon Gun作曲，係TWICE第四次同黑眼必勝合作。專輯製作亦有TWICE成員同前Wonder Girls成員惠林參與。《Twicetagram》同《Likey》分別登上告示牌世界專輯榜同世界單曲銷售榜冠軍，令TWICE成為首個同時登上兩個榜單冠軍嘅K-POP女團，並喺熱門發現專輯榜排名第10。

2017年12月11日，TWICE推出聖誕主題改版專輯《*Merry & Happy*》同主打歌《Heart Shaker》，專輯同歌曲分別登上Gaon專輯榜、單曲榜、下載榜及社交榜冠軍，而節日曲《Merry & Happy》喺Gaon單曲榜最高排名第24。TWICE喺日本出道嘅成功令佢哋登上2017年終《日本告示牌》最佳藝人項目第3名，並喺年底登上NHK紅白歌合戰表演，成為自2011年以來首個登上該舞台嘅韓國藝人。

## 唱片
韓文：

日文：

英文：

## 參攷

## 出面網頁

*
*
*
*
*官方粉絲網站 
*V APP專屬頻道